פליטי מלחמת האזרחים בסוריה

תחילת המשבר

בעיית הפליטים הסורים החלה בחודש אפריל 2011, כאשר הממשלה הסורית החלה להשתמש בנשק כבד כדי להביס את המורדים. זרם הפליטים גבר עם המצור על תלכלח' בחודש מאי 2011 והמצור על ג'סר א-שורור במחוז אדלב בחודש יוני של אותה שנה.
כתוצאה מפעולות צבא סוריה, אלפי אזרחים סורים ברחו מסוריה אל לבנון וטורקיה.
בתחילת יולי 2011, 15,000 אזרחים סורים מצאו מחסה במחנות אוהלים שהוקמו בגבול טורקיה-סוריה. בסופו של חודש זה כ-5,000 פליטים סורים חזרו אל ארצם.
בשלהי חודש יוני 2011, מספר הפליטים הסורים בלבנון הגיע לכ-10,000.
באמצע חודש יולי 2011, פליטים סורים ראשונים החלו למצוא מקלט בירדן, כאשר מספרם מגיע לכ-1,500 בחודש דצמבר של אותה השנה.
בתחילת שנת 2012, מספר הפליטים הסורים הרשומים במחנות הפליטים בלבנון, טורקיה וירדן הגיע לכ-20,000, עם אפשרות לכ-10,000 נוספים שלא נרשמו בשום ארגון.
בחודש אפריל 2012, עם כישלונה של תוכנית השלום של אנאן, זרם הפליטים לטורקיה הגיע לשיאו עם ממוצע של כ-2,500 פליטים ליום כאשר מספר הפליטים בטורקיה הגיע ל-23,835 ב-6 באפריל 2012.
באנקרה, שר החוץ של טורקיה, אהמט דבוטואולו, דרש מבשאר אלאסד לעמוד בהבטחתו להפסיק את הפעולות הצבאיות, כאשר במקביל דרשה טורקיה מהקהילה הבינלאומית ומהאו"ם לפעול אם זרם הפליטים לא יפסק.

אביב 2011

ב-3 במאי, מספר הפליטים הסורים שחצו את הגבול לטורקיה הוערך בכ-300 אנשיםנשיא טורקיה, עבדאללה גול, אמר שטורקיה הכינה פתרון "למקרה הגרוע ביותר", בהתייחסו לאפשרות שמספר גדול של פליטים יעשו את דרכם מסוריה אל טורקיה. יתר על כן, עבדאללה גול התייחס בדבריו להקמתו של מחנה פליטים קטן על אדמת טורקיה, שיוכל לאכלס 263 פליטים.
באמצע חודש מאי, כ-700 תושבי תלכלח' ברחו אל צפון לבנון. אל אותם פליטים הצטרפו עוד 1350 פליטים שברחו מסוריה במשך עשרה ימים, מרביתם נשים וילדים.
ב-14 במאי, מליסה פלמינג, דוברת נציבות האו"ם לפליטים, ציינה שזרם הפליטים ללבנון היה יחסית קטן והסתכם בכאלף פליטים, כמו כן, פלמינג הוסיפה שמספר הסורים שחצו את הגבול אל טורקיה היה נמוך גם כן והסתכם ב-250.

יוני 2011

עם המשך המצור על ג'סר א-שורור, המצב בגבול סוריה-טורקיה הדרדר, כאשר ג'סר א-שורור, המהווה בית ל-41,000 תושבים, התרוקנה ברובה. 
בתחילה, עיתון הגארדיאן הבריטי דיווח על כך שבכירים בדרום טורקיה אמרו שישנם בסביבות 2500 סורים, רובם מג'סר א-שורור, שחצו את הגבול אל טורקיה. כתוצאה מכך, עד אמצע חודש יוני, מספר הפליטים הכולל שמצאו מפלט במחנות הפליטים בטורקיה הגיע לכעשרת אלפים ובלבנון לכ-8500.
מספרם הכולל של הפליטים הסורים באותה תקופה עמד על יותר מעשרים אלף. עם התקדמות פעילותו של צבא סוריה, מספר הפליטים בטורקיה הגיע לשיא של 11,700.

יולי-אוגוסט 2011

על פי מספרים רשמיים, בתחילת חודש יולי, 15,288 סורים מצאו מקלט בטורקיה. יותר מ-5,000 מהם חזרו לסוריה מאוחר יותר.
בסוף חודש אוגוסט, מספר הפליטים בלבנון הגיע ל-2,600, כאשר ישנם אלפים רבים שנכנסו אל לבנון בדרך לא חוקית

ספטמבר-דצמבר 2011

עם תחילתו של חודש ספטמבר, מספר הפליטים הסורים בלבנון, הגיע לכ-4,000 פליטים רשומים, עם אפשרות של עד ל-6,000 פליטים שמצאו מקלט במדינה. על אף חזרתם של סורים רבים אל מולדתם בחודשים שלפני כן. טורקיה החלה לבנות עוד שישה מחנות פליטים בשביל הפליטים הסורים שהוערכו באותו חודש בכ-15,000.
עד לחודש דצמבר, מספר הסורים שהגיעו ללבנון הגיע עד לכ-5,000. עד לאמצע של אותו החודש, כ-1,500 פליטים מצאו מקלט בירדן עם אפשרות של רבים נוספים שלא נכנסו למדינה בצורה חוקית.
בנוסף לכך, דווח כי בסוף שנת 2011, אלפי פליטים מצאו מקלט בלוב.

ינואר-מרץ 2012

ב-14 בינואר, נציבות האו"ם לפליטים, הודיעה שמספר הפליטים בלבנון עמד על 5,238 הכוללים כ-1000 משפחות. עד סוף החודש, מספר הפליטים עמד על 6,375.
באותו החודש, בני גנץ, רמטכ"ל צה"ל, הודיעה כי צה"ל מכין עצמו לאפשרות של הגעת פליטים עלווים מסוריה אל שטח הגולן במקרה שהממשלה הסורית תקרוס. הודעה זו התייחסה למקרה אפשרי שבו הממשלה שתחליף את בשאר אלאסד תגרש את העלווים משטחה.
בתחילת חודש פברואר 2012, ירדן הודיעה כי היא תפתח מחנה פליטים במדינה, כאשר באותה התקופה שהו במדינה כ-3000 פליטים רשומים.
בעקבות הלחימה הממושכת בחומס, וביתר שאת בשל הסלמת הלחימה עם צבא סוריה בערים ובכפרים הסמוכים לגבול עם לבנון סורים רבים ברחו אל לבנון, כאשר מספרם הוערך בכאלפיים.
טורקיה דיווחה גם היא על עלייה במספר הפליטים שמצאו מפלט בשטחה, כאשר עד לאמצע חודש מרץ, מאות רבות של אנשים חצו את הגבול אל טורקיה.
באותה תקופה בחודש מרץ, העריך האו"ם, שמספר הפליטים הרשומים בטורקיה נע בין 13,000-13,500, עם אפשרות של אלפים נוספים. ב-18 במרץ, מספר הפליטים בטורקיה הגיע לשיא של 14,700.
בו-בעת בירדן, דווח על יותר מ-80,000 אלף סורים שהגיעו למדינה, כאשר רובם מוצאים מפלט בא-רמת'א ובמפרק. דובר הממשלה הירדני, ראכן מג'אלי, דיווח על כך שמחנה פליטים בגודל של 30,000 מטר מרובע נבנה כדי לאכלס את הפליטים. עם זאת, רשויות האו"ם העריכו את מספר הפליטים בירדן בכ-5,000-8,000.
במקביל, מספר הפליטים הסורים בכורדיסטן העיראקית הגיע לכמעט אלף עד לסוף מרץ.
עד לסוף חודש מרץ, האו"ם העריך שמספר הפליטים הסורים עומד על כ-230,000.

אפריל 2012

במהלך חודש אפריל, חרף תוכנית השלום של אנאן, מספר הפליטים שחצו את הגבול אל טורקיה שבר שיא והגיע לממוצע של 2,500 פליטים ביום. עד ל-10 באפריל מספר הפליטים הסורים בטורקיה עמד על 25,000. בחודש זה, קופי אנאן ביקר במחנות הפליטים במדינה.
באנקרה, שר החוץ של טורקיה, אהמט דבוטואולו, דרש מבשאר אלאסד להפסיק את הפעילות הצבאית, במקביל לדרישת טורקיה להתערבות בינלאומית. 
בלבנון, כ-8,594 פליטים הגיעו למדינה במהלך חודש אפריל. 
בירדן, מספר הפליטים שהגיעו למדינה הוערך בין 90,000-130,000
ב-10 באפריל, דווח על כך שמספר הפליטים הסורים בארבע המדינות השכנות לסוריה גדל ב-40%, כאשר אל מספר הפליטים הכולל הצטרפו עוד כ-55,000 פליטים, מחציתם מתחת לגיל 18.

מאי-יוני 2012

ב-3 במאי, 3,171 סורים ממוצא כורדי נרשמו בנציבות האו"ם לפליטים, כאשר על פי נתוני האו"ם התווספו אליהם כ-65 איש מדי יום.
עם תחילת חודש יוני, יותר מ-4,000 סורים ממוצא כורדי חצו את הגבול אל כורדיסטן העיראקית. באותו הזמן עמד מספר הפליטים הסורים בירדן על 120,000, דבר שהווה נטל כבד על מאגרי המים בירדן. בלבנון, דווח על מספר כולל של 26,000 פליטים, כאשר רוב הפליטים הם נשים וילדים. עד סופו של החודש, עמד מספר הפליטים בטורקיה על 24,500.

יולי-אוקטובר 2012

בחודש יולי, דיווחו הרשויות בארמניה על בקשתם של 3,248 סורים ממוצא ארמני לקבלת ויזה לכניסה למדינה.
על פי מקורות לבנונים, כ-19,000 סורים ברחו מדמשק ללבנון בין ה-18 ביולי-ה-20 ביולי בשל הדרדרות המצב בעיר.
על פי נתוני האו"ם מספר הפליטים הסורים באזור עמד נכון ל-17 ביולי על 112,000.
בכורדיסטן העיראקית, יותר מ-6,500 פליטים נרשמו במדינה ויותר מ-1,400 חיכו לאישור כניסה.
בטורקיה, מספר הפליטים הרשומים עמד ב-21 ביולי על 43,000, כאשר אלף סורים חזרו אל סוריה בשל המצב התברואתי הקשה במחנות הפליטים.
ב-9 באוגוסט, ספינה הנושאת על סיפונה 124 פליטים סורים הגיעה אל איטליה.
על לאמצע חודש אוגוסט, נציבות האו"ם לפליטים דיווחה על מספר הפליטים הסורים הרשומים הגיע ל-200,000

בסוף חודש אוקטובר, מספר הפליטים בכורדיסטן העיראקית הגיע לשיא של 35,000.

2013

ב-13 ביולי 2013 דיווחה נציבות האו"ם לפליטים כי מצרים סירבה לאפשר נחיתה של מטוסים בהם פליטים סורים בשדות התעופה של מצרים.

2015

בשנת 2015 החלה נהירה של רבבות פליטים סורים לאירופה, פעולה שהיוותה מרכיב בולט במשבר ההגירה באירופה.

2017

ב-25 בינואר שר הפנים אריה דרעי החליט באישורו של ראש הממשלה בנימין נתניהו לקבל את המתווה לקליטתם של מאה ילדים יתומים, פליטים מהקרבות בסוריה, הילדים יקבלו תחילה מעמד של תושב ארעי, ולאחר ארבע שנים הוא יהפוך למעמד של תושב קבע.
בחודש פברואר 2017 הוקפאה התוכנית לקליטת היתומים מסוריה בשל התנגדות של גורמים ממשלתיים.